Коми Республикаса Юралысь Вячеслав Гайзер вöзйис выль ног уджавны йöзкöд, кодъяс оз мынтысьны ЖКХ услугаясысь.

РФ Каналан Сöветса Президиумлöн заседание вылын сёрнитiгöн В.Гайзер вöзйис, торйöн кö, кутшöмкö кад вылö дугöдны сетны оланiн да коммунальнöй услугаясысь мынтысьöм вылö субсидияяс налы, кодъяслöн öкмис ыджыд уджйöз.

Республикаса Юралысьлöн кывъяс серти, государствоöн колö дугдыны сетны отсöг йöзлы, кодъяс оз мынтысьны. Торъя мог вылö сетöм сьöмсö видзöны оз сы вылö, мый вылö сiйöс сетöма, ЖКХ–ысь налöн уджйöзыс сöмын содö. Медым татшöмторйыс эз вöв, колö киритны тайö гражданасö субсидия босьтысьяс лыдысь, - пасйис Вячеслав Гайзер.

Полина Некрасова – ас киын оланiн кутысьяслöн «Перекрёсток» тöвариществоса веськöдлысь, кодöс корис Госсöветса президиумлöн заседание вылö ачыс Россияса президент Сыктывкарын öти олан керка видзöдлiгöн, висьталiс ас киын оланiн кутысьяслöн тöвариществояслысь удж котыртöм кузя уна вöзйöм. Торйöн кö, сiйö шуö, мый колö сетны öткодь правояс веськöдлан компанияяслы да ТСЖ-лы, кодъяслысь сьöм кыскöм кузя позянлунъяссö öнi дзескöдöма. П.Некрасова сiдзжö вöзйис видзöдлыны, эм-ö позянлун ТСЖ-лы чинтыны вот мындасö, кодъяс вöчöны содтöд рöскод сы вöсна, мый ЖКХ-ысь мынтысьöм вылö олысьяслысь сьöм босьтöмсö öткодялöма чуктöс босьтöмкöд. Веськöдлан компанияяслöн татшöм рöскодыс абу, - тöдчöдiс П.Некрасова.

Дмитрий Медведев тшöктiс видлавны вöзйöмъяссö.